

VLADA REPUBLIKE HRVATSKE

Zagreb, 22. prosinca 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjeni i dopunama Odluke o davanju prethodne suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA - Europskog društva za financiranje nabavki  željezničkog materijala radi nabave 7 dizel-električnih motornih vlakova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 117. stavka 1. Zakona o proračunu („Narodne novine“, broj 144/21), a u vezi s člankom 54. Zakona o izvršavanju Državnog proračuna Republike Hrvatske za 2022. godinu („Narodne novine“, br. 62/22 i 131/22), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_2022. donijela

**ODLUKU**

**O IZMJENI I DOPUNAMA ODLUKE O DAVANJU PRETHODNE SUGLASNOSTI ZA SKLAPANJE UGOVORA O PREDFINANCIRANJU I NAJMU IZMEĐU DRUŠTVA HŽ PUTNIČKI PRIJEVOZ D.O.O. I EUROFIMA - EUROPSKOG DRUŠTVA ZA FINANCIRANJE NABAVKI ŽELJEZNIČKOG MATERIJALA, RADI NABAVE 7 DIZEL-ELEKTRIČNIH MOTORNIH VLAKOVA**

**I.**

U Odluci o davanju prethodne suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA – Europskog društva za financiranje nabavki željezničkog materijala u iznosu od 31.000.000,00 EUR, radi nabave 7 dizel-električnih motornih vlakova KLASA: 022-03/22-04/117, URBROJ: 50301-05/27-22-30, od 14. travnja 2022., u točki II. podtočke 7. i 9. mijenjaju se i glase:

|  |  |
| --- | --- |
| " - kamatna stopa: | fiksna (3,25% na dan 14. rujna 2022.; ista će se definirati i fiksirati kod zaključenja ugovora o predfinanciranju i najmu)“ |
| * trošak :
 | 0,20% godišnje te ostaje nepromjenjiv do promjene rejtinga RH“. |

Iza podtočke 11. dodaje se nova podtočka 12. koja glasi:

 „ - otplata kamata i naknada: polugodišnja. „.

**II.**

Iza točke II. dodaje se točka II.a koja glasi:

„Konačni financijski uvjeti bit će definirani danom potpisa ugovora s obzirom na to da se utvrđuju sukladno uvjetima na tržištu.“.

**III.**

Iza točke IV. dodaje se točka IV.a koja glasi:

„Obvezuje se Ministarstvo mora, prometa i infrastrukture da pri kreiranju volumena javne usluge u željezničkom putničkom prijevozu te izračunu potrebne naknade iz državnog proračuna kao razlike prihoda i troška za obavljanje iste, vodi računa da iznos naknade obuhvaća pokriće obveza nastalih za nabavu novih vlakova za izvršenje javne usluge, a sve sukladno fiskalnim mogućnostima.

U svrhu provedbe stavka 1. ove točke obvezuje se Ministarstvo mora, prometa i infrastrukture da pristupi izmjenama i dopunama Ugovora br. 1/2019/DP-HŽPP o javnim uslugama na način da se obuhvati trošak nabave željezničkih vozila.“.

**IV.**

Ova Odluka stupa na snagu danom donošenja.

KLASA:

URBROJ:

Zagreb,\_\_\_\_\_\_\_\_\_\_2022.

 **PREDSJEDNIK**

 **Andrej Plenković**

**OBRAZLOŽENJE**

Donošenjem predmetne Odluke o izmjeni i dopuni Odluke, društvu HŽ Putnički prijevoz d.o.o. osigurat će se sredstva u iznosu od 31.000.000,00 EUR za financiranje nabavki željezničkog materijala, radi nabave 7 dizel-električnih motornih vlakova.

Vlada Republike Hrvatske je na sjednici održanoj 6. prosinca 2012. donijela Odluku o davanju suglasnosti na Zaključak Povjerenstva za željeznice o nužnosti provedbe nabave novih motornih vlakova za putnički prijevoz (Klasa: 341-01/12-01/11, Urbroj: 50301-05/20-12-2). Navedenom Odlukom daje se suglasnost za postupak nabave nova 44 motorna vlaka za putnički prijevoz od čega 12 dizel električnih motornih i 32 elektromotorna vlaka, u svrhu ispunjenja strateških ciljeva restrukturiranja društva HŽ Putnički prijevoz d.o.o., a na temelju Odluke o osnivanju Povjerenstva za željeznice (Klasa: 341-01/12-01/03, Urbroj: 5030105-12-1) od 14. lipnja 2012.

Nadalje, HŽ Putnički prijevoz d.o.o. Zagreb započeo je projekt nabave 44 vlaka na temelju Odluke Vlade Republike Hrvatske od 6. prosinca 2012. godine (Klasa: 341-01/12-01/11, Urbroj: 50301-05/20-12-2), donesenog Programa restrukturiranja i Odluke Skupštine u ukupnom planiranom iznosu od 1.662.000.000,00 kuna.

S tim u vezi, društvo HŽ Putnički prijevoz d.o.o. potpisalo je s dobavljačem KONČAR-Električna vozila d.d. Ugovor broj 7/14-PP (od dana 30. siječnja 2014.) za kupoprodaju 32 elektromotorna vlaka i Ugovor broj 8/14-PP (od dana 30. siječnja 2014.) za kupoprodaju 12 dizel-električnih motornih vlakova. Po ugovoru za kupoprodaju, 32 elektromotorna vlaka (Ugovor broj 7/14-PP), te ugovoru o kupoprodaji za 12 dizel-električnih motornih vlakova (Ugovor broj 8/14-PP) osigurano je financiranje za nabavu 20 elektromotornih vlakova od ukupno predviđena 32 elektromotorna vlaka i 1 dizel-električni motorni vlak od ukupno predviđenih 12 dizel-električnih motornih vlakova, na temelju Odluke Vlade Republike Hrvatske o davanju suglasnosti društvu HŽ Putnički prijevoz d.o.o. za kreditno zaduženje kod Hrvatske banke za obnovu i razvitak, radi financiranja 44 motorna vlaka (Klasa: 022-03/14-04/14, Urbroj: 50301-05/05-14-2) od 23. siječnja 2014.

Nadalje, za 11 elektromotornih vlakova sredstva za financiranje osigurana su putem davatelja financiranja EUROFIMA-e, a na temelju Odluke Vlade Republike Hrvatske o davanju suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA - Europskog društva za financiranje nabavki željezničkog materijala, radi nabave 11 elektromotornih vlakova (Klasa: 022-03/20-04/31, Urbroj: 50301-27/12-20-2) od 27. veljače 2020., a iz zajma IBRD-a, broj HR -8501 zaključenog 2015. godine, financirana je nabava 1 elektromotornog vlaka.

Dakle, od ukupno ugovorena 32 elektromotorna vlaka za koje je osigurano financiranje, isporučeni su svi vlakovi čime je zaključen Ugovor broj 7/14-PP.

Nadalje, za kupoprodaju 12 dizel-električnih motornih vlakova (Ugovor broj 8/14-PP) dosad je osigurano financiranje za 1 dizel-električni motorni vlak sredstvima iz zajma Hrvatske banke za obnovu i razvitak iz 2014. godine, te 4 dizel-električna motorna vlaka iz zajma IBRD-a broj HR-8501, zaključenog 2015. godine, te su navedeni vlakovi isporučeni.

Za preostalih 7 dizel-električnih motornih vlakova potrebno je osigurati financiranje putem EUROFIMA-e. Isporuka 7 dizel-električnih motornih vlakova očekuje se do kraja prve polovice 2025. čime će se u potpunosti realizirati projekt nabave 44 vlaka.

Poboljšanjem infrastrukture i obnove voznog parka motornim vlakovima, nakon 2030. godine društvo HŽ Putnički prijevoz d.o.o. će biti u mogućnosti nadograditi paket usluga na pojedinačnim relacijama kroz usklađivanje voznog reda (gdje je primjenjivo), povećanje brzine putovanja uvjetovano povećanjem brzine na prugama ili smanjenje broja zaustavljanja vlakova, veću učestalost usluge i redovitije intervale te brendiranje i komunikaciju kako bi usluga bila vidljivija korisnicima.

EUROFIMA u kojoj je društvo HŽ Putnički prijevoz d.o.o. jedan od dioničara, te s kojom ima zaključen ugovor za nabavu 11 elektromotornih vlakova, iskazala je interes za financiranje nabave 7 dizel-električnih motornih vlakova te je dostavila indikativnu ponudu.

Uprava društva HŽ Putnički prijevoz d.o.o. na sjednici održanoj 21. siječnja 2022. donijela je Odluku o dugoročnom financiranju nabave 7 dizel-električnih motornih vlakova kod EUROFIMA-e u iznosu od 31.000.000,00 EUR broj: UP-2-3/22. Nadzorni odbor društva HŽ Putnički prijevoz d.o.o. svojom Odlukom br. NO-19-1/22 od 31. siječnja 2022. dao je suglasnost na Odluku Uprave o dugoročnom financiranju br. UP-2-3/22.

Uz iste uvjete, Vlada Republike Hrvatske donijela je 14. travnja 2022. Odluku Klasa: 022-03/22-04/117, Urbroj: 50301-05/27-22-4 o davanju suglasnosti HŽ Putničkom prijevozu d.o.o. za sklapanje Ugovora o predfinanciranju i najmu između društva HŽ Putnički prijevoz i EUROFIMA – Europsko društvo za financiranje nabavki željezničkog materijala, radi nabave 7 dizel-električnih motornih vlakova.

Suglasnost za sklapanje Ugovora uvjetuje se člankom IV. Odluke Vlade Republike Hrvatske sklapanjem ugovora između Ministarstva financija, Ministarstva mora, prometa i infrastrukture i društva HŽ Putnički prijevoz d.o.o. radi reguliranja obveza i odgovornosti, u svrhu redovite otplate financijskih sredstava do konačne otplate te osiguranja povrata sredstava.

Nadalje, proizvođač vlakova Končar- Električna vozila d.d., uputio je zahtjev za korekcijom cijena s obzirom na protek vremena od dana stupanja na snagu Ugovora broj 8/14-PP. Kao najveći problem istaknuli su poremećaje na tržištu u isporuci i cijenama materijala. Zatraženo je povećanje ugovorene cijene za 19 % te dodatno uvođenje promjenjive cijene u Ugovor formiranjem klizne skale i indeksacije cijena kojom bi se cijena svakog DMV-a utvrđivala na dan isporuke DMV-a.

Nakon usuglašavanja, potpisivanje IV. Dodatka ugovoru broj 8/14-PP s Končar-Električna vozila d.d. realizirano je 3. kolovoza 2022. uz ugovaranje članka kojim su se ugovorne strane obvezale da će V. Dodatkom ugovoru, a sukladno Zakonu o obveznim odnosima i Zakonu o javnoj nabavi, utvrditi utjecaj izmijenjenih okolnosti na realizaciju IV. Dodatka ugovoru odnosno na ugovorenu cijenu za 7 DMV-a. Po potpisu IV. dodatka, a s obzirom na protek vremena, ponovo je zatražena ponuda EUROFIMA-e temeljem koje se zbog izmijenjenih uvjeta ponovo traži prethodna suglasnost na zaduženje.

Također, s obzirom na to da EUROFIMA nema utjecaja na visinu postotka kamatne stope te se ista utvrđuje sukladno uvjetima na tržištu, u Nacrtu prijedloga ugovora koji je dostavljen HŽPP-u 14. rujna 2022. značajno je povećanje visine kamatne stope s 0,68 % na 3,25 %.

Administrativne naknade formirane su na slijedeći način;

* osnovna provizija 0,07 % godišnje i
* kapitalna naknada 0,20 % godišnje i ostaje nepromjenjiva do promjene rejtinga Republike Hrvatske.

Konačni financijski uvjeti bit će definirani danom potpisa ugovora obzirom da se utvrđuju sukladno uvjetima na tržištu.

U nastavku dostavljamo usporedbu troškova ponude koja je bila podloga za Odluku Vlade RH u travnju 2022. te ponude iz rujna 2022.:

|  |
| --- |
| **Kamatna stopa i naknade sukladno tržišnim uvjetima EUROFIMA-e- usporedba za zaduženje 31.mil.€** |
|  |  |  |  € |
|   |  | **Uvjeti iz Odluke Vlade RH travanj 2022.** | **Uvjeti iz prijedloga ugovorarujan 2022.** |
| **Iznos kamatne stope**  |  | **6.695.225,00** | **12.593.750,00** |
| **Iznos administrativne naknade** | **2.766.108,00** | **1.125.765,00** |
| **Ukupno kamata i naknade** | **9.461.333,01** | **13.719.515,00** |
| Glavnica |  | 31.000.000,00 | 31.000.000,00 |
| **Ukupni trošak** |  | **40.461.333,01** | **44.719.515,00** |
| **Povećanje troška**  |  |  | **4.258.182,00** |

Obvezuje se Ministarstvo mora, prometa i infrastrukture da će pri kreiranju volumena javne usluge u željezničkom putničkom prijevozu te izračunu potrebne naknade iz državnog proračuna kao razlike prihoda i troška za obavljanje iste, voditi računa da iznos naknade obuhvaća pokriće obveza nastalih za nabavu novih vlakova za izvršenje javne usluge, a sve sukladno fiskalnim mogućnostima. U svrhu provedbe navedenoga, obvezuje se Ministarstvo mora, prometa i infrastrukture da pristupi izmjenama i dopunama Ugovora br. 1/2019/DP-HŽPP o javnim uslugama na način da se obuhvati trošak nabave željezničkih vozila